CELEX: 62007CN0524
Language: lt
Date: 2007-11-26 00:00:00
Title: Byla C-524/07 2007 m. lapkričio 26 d. pareikštas ieškinys byloje Europos Bendrijų Komisija prieš Austrijos Respubliką

9.2.2008   
            
            
               LT
            
            
               Europos Sąjungos oficialusis leidinys
            
            
               C 37/11
            
         2007 m. lapkričio 26 d. pareikštas ieškinys byloje Europos Bendrijų Komisija prieš Austrijos Respubliką
   
   (Byla C-524/07)
   (2008/C 37/14)
   Proceso kalba: vokiečių
   Šalys
   
      Ieškovė: Europos Bendrijų Komisija, atstovaujama B. Schima
   
      Atsakovė: Austrijos Respublika
   Ieškovės reikalavimai
   
               —
            
            
               Pripažinti, kad dėl to, jog senesni importuoti naudoti automobiliai, kurie buvo registruoti kitoje valstybėje narėje, tačiau neatitinka tam tikrų Austrijos išmetamųjų dujų ir triukšmo normų, iš principo nėra registruojami, nepaisant to, kad tokios pačios Austrijoje jau registruotos transporto priemonės, iš naujo jas registruojant, atleidžiamos nuo tokių reikalavimų, Austrijos Respublika neįvykdė savo įsipareigojimų pagal EB 28 ir 30 straipsnius.
            
         
               —
            
            
               Priteisti iš Austrijos Respublikos bylinėjimosi išlaidas.
            
         Ieškinio pagrindai ir pagrindiniai argumentai
   Pagal EB 30 straipsnį tarp valstybių narių draudžiami kiekybiniai importo apribojimai ir visos lygiaverčio poveikio priemonės. Kiekybiniams apribojimams prilygstančia lygiaverčio poveikio priemone yra bet kokia valstybių narių norma ar priemonė, kuri tiesiogiai ar netiesiogiai, iš tikrųjų ar potencialiai gali riboti Bendrijos vidaus prekybą.
   Remiantis Austrijos Motorinių transporto priemonių įstatymo nuostatomis, senesni importuoti naudoti automobiliai, kurie buvo registruoti kitoje valstybėje narėje, tačiau neatitinka tam tikrų Austrijos išmetamųjų dujų ir triukšmo normų, iš principo nėra registruojami, nepaisant to, kad tokios pačios Austrijoje jau registruotos transporto priemonės, iš naujo jas registruojant, atleidžiamos nuo tokių reikalavimų. Taip Austrijos Respublika neįvykdo savo įsipareigojimų pagal EB 28 ir 30 straipsnius.
   Nacionalinė norma, numatanti, kad pirmoji prieš tai kitoje valstybėje narėje registruotos motorinės transporto priemonės registracija valstybės teritorijoje priklauso nuo tam tikrų triukšmo ir išmetamųjų dujų ribinių verčių laikymosi, kurios yra griežtesnės nei taikytinos išvestinės Bendrijos teisės nuostatos, gali riboti Bendrijos vidaus prekybą. Be to, tokiu prekybiniu apribojimu diskriminuojamos užsienio prekės, nes griežtesnių ribinių verčių neturi atitikti vietiniai naudoti automobiliai, kurie naujai registruojami, pasikeitus savininkui. Austrijos nuostatose taip pat nenumatyta, kad turi būti nutraukta išmetamųjų dujų ir triukšmo ribinių verčių, taikomų suteikiant leidimą registruoti importuotas transporto priemones, neatitinkančių registruotų transporto priemonių eksploatacija.
   Šiuo atveju kitos specialios normos neužkerta kelio Sutarties nuostatų dėl laisvo prekių judėjimo taikymui. Visų pirma, Direktyvų 93/59/EEB ir 92/97/EEB, nustatančių tam tikrus emisijos ir triukšmo standartus ir į kurių nuostatas paisytinų ribinių verčių klausimu nurodo Austrijos teisė, normos nėra taikomos transporto priemonėms, kurios jau buvo pradėtos eksploatuoti valstybėje narėje dar prieš atitinkamoje direktyvoje nustatytą terminą. Antra, EEB susitarimo II priedo 1 punktas negali būti taikomas, vertinant aplinkybes, kurios, kaip, pavyzdžiui, transporto priemonės įvežimas iš kitos valstybės narės į Austriją tuomet, kai ir Austrija, ir kita valstybė narė priklauso Bendrijai, patenka vien į Bendrijos teisės reglamentavimo sritį.
   Prekių judėjimo Bendrijoje apribojimai gali būti pateisinami tiesiogiai EB 30 straipsnyje numatytais arba kitais privalomais bendrojo intereso pagrindais. Tokiu atveju normos turi būti tinkamos, būtinos ir proporcingos, o apribojimai neturi tapti savavališka diskriminacijos priemone ar užslėptu valstybių narių tarpusavio prekybos apribojimu.
   Tačiau nagrinėjamas prekybos apribojimas nėra pateisinamas šiomis priežastimis. Šiuo atveju negalima remtis sveikatos ar aplinkos apsaugos priežastimis, norint atsisakyti registruoti importuotas transporto priemones, jeigu dėl tokių pačių priežasčių nėra atsisakoma iš naujo įregistruoti tokias pačias transporto priemones, jau anksčiau registruotas valstybės viduje. Be to, Komisijos nuomone, siekiant užtikrinti perėjimą prie transporto priemonių su mažesne išmetamųjų dujų ir triukšmo emisija, yra mažiau ribojančių priemonių. Tačiau sveikatos ir aplinkos apsaugos tikslų pasiekimas vien importuotų transporto priemonių nenaudai nėra suderinamas su laisvo prekių judėjimo principais.